क'कराझार , नवेम्बर 21 : क'कराझार जिल्लानि सेरफांगुरि ओनसोलाव ट्राक सावनाय आरो मानसि बुथारनाय जाथायजों लोब्बा थानाय सा 10 दुलाराय राजबंसि फरायसा आफादनि सोद्रोमाफोरखौ क'कराझार पुलिसआ खाबाय । बिथांमोनहा उट्टर प्रदेस हादोरसानिफ्राय फैबाय थानाय साद्दाम हुसेन मुंनि सुबुंखौ दिनै फुंआव बुथारदों आरो गुबुन सा 3 सुबुंफोरखौ गोब्राब जखम खालामदों । खौरां मोन्नाय बादिब्ला UP - 25 AT - 6390 ट्राक गारिखौ सनदेह' गोनां बन्द' हेफाजाब होगिरिफोरा दिनै फुंआव सावनानै सेव हांगार खालामो । जाथायजों लोगोसे सासे सुबुंआ जिउ गोमायो आरो गुबुन साथाम सुबुंआ गोब्राब जखम जायो । जखमजानाय सुबुंफोरखौ पुलिसफोरा देहा फाहामसालिसिम दैथायहरो । मखनो गोनांदि , थांनाय 19 आरो 20 नवेम्बरखालि दुलाराय कछ - राजबंसि फरायसा आफाद , दुलाराय आसाम कछ - राजबंसि लाइमोन सनमिलनी आरो दुलाराय कछ - राजबंसि सनमिलनी आफादफोरा 48 घन्टा बन्द' होनानै बड'लैन्ड टेरिटरियेल काउनचिउखौ दाफामफिन्नानै इउनियन टेरिटरियेल काउनचिल दाफुंनाय नंखाय रादाबखौ लानानै बेरेखा खालामदोंमोन , जायनि जाहोनाव बेफोरा जाथाया सोमजिनो मोनदों । 
सेरफांगुरि जाथायजों लोब्बा थानाय सुबुंफोरखौ पुलिसआ खाबाय